
Az Univerzum logikája 
Szántó Borisz
„Az Univerzum egy óriási nyitott térség, amely a legkisebb részecskétől a legnagyobb galaxisig az égvilágon mindent magába foglal” — így határozza meg konferenciánk tárgyát az egyik enciklopédia. „Minden, ami fizikailag létezik” — így a másik. Az Univerzumnak ettől a parttalan, megfoghatatlan, de pártosan statikus materialista felfogásától csak a kvantumfizikai dinamikai meghatározása tér el: „Az az Esemény, amely a Nagy Búmmal kezdődött és ma is tart”. És ez nem csak a látható Univerzum-struktúra, amely az egésznek jó, ha egy-két százalékát kiteszi! A Multi-Univerzum, az eltérő állandókra épülő Mindenségek sora is arra vár, hogy az Univerzum jelenségét filozófiai igénnyel, mint Egészet értelmezzük. Annál is inkább, mivel sem a rendszer, sem a hologram, sem a Teljesség, sem az Egész, sem más „holisztikus” fogalmak — ha érvényesek a Mindenség egészére — nem határozhatók meg az alkotórészeik felől; nem rakhatók össze a még oly nagy gonddal összeszedett morzsákból. Sőt, a morzsák, a diszkrétségek halmaza is csak a rendszer, az egész, a folytonosság felől, annak alkotórészei és megvalósítóiként érthetők meg igazán.
Filozófiai fordulatot sürgetve, Vernadszkij orosz biogeokémikus, aki Le Roy francia matematikussal és Teilhard de Chardin paleontológussal együtt kidolgozta a Nooszféra, az emberi gondolat szférájának koncepcióját, a következőket írta 1931-ben: „Az újszerű tudományos gondolkodás óriási méretűnek látja a Világot, miközben az embert minden értékével és eredményével együtt kozmológiailag lefokozza, az élet jelenségét a kozmosz jelentéktelen részkérdésévé alacsonyítja le. Úgy tűnik, minél messzebb jut az emberi elme, annál életidegenebb, az ember személyiségétől és életétől távoli, számára ösztönösen felfoghatatlan a tudományosan összehozott kozmosz-kép”. És ez nemigen változott az elmúlt közel száz év alatt; sem az élet, sem a gondolat világai továbbra sem részei az Univerzum mibenlétéről szóló, ma uralkodó eszmének.
Amennyiben az Esemény fogalmát a Világmindenség folyamatára is kiterjesztjük, és Aktivitásban gondolkodunk (abból a premisszából indulunk ki, hogy a változás folytonos), úgy az Esemény determináltsága törvényszerűen a „hogyan?”, a „működés” dinamikus állandóságát képviseli ebben a folyton változó Világban. Minden Eseménynek perem- és határfeltételei vannak; az Aktivitás, önmaga megfigyelésétől késztetve, egyfajta potenciálból bontakozik ki; indíttatása és kimenetele egymáshoz képest rögzített viszonyformát jelentenek. Az Esemény tehát a kibontakozással végbemenő megvalósulás „működési” szubsztanciája. Egyfajta műveleti réteg-szendvics, melynek révén a kibontakozás és a transzcendencia törvényei a művelet során Lorentz-invariánsak maradnak (nem változnak). Az α–jából indulva, az Esemény addig tart, míg ω–jába nem ér. Amennyiben az Univerzum egy egységes folyamat, azaz Esemény, akkor α–jától ω–jáig az. Vagyis a jelenhez képest sem a múltját, sem a jövőjét nem amputálhatjuk le róla, hisz’ folytonosságában Teljesség. Ezt a Teljességet viszonyrendszerként szemlélhetjük, mely bármely aspektusból tekint önmagára (ha az Egész részeként szemlélem az Univerzumot, az Univerzum általam figyeli és fogalmazza meg önmagát), folytonosságát dinamikai szálként fogalmazhatjuk meg, a kibontakozás bármely módjáról és formájáról legyen is szó. A kibontakozásnak ezt az általunk megfogalmazott működési szálát nevezhetjük logikának. August Stern matematikus, a mátrix-matematika szülőatyja szerint logikának működési elvet, valamint az elv megfogalmazását és érvelési alkalmazását kell kifejeznie (Stern, Matrix Logic, 1988, p. 2). Ha a működés elve, a megfogalmazás és az érvelés ilyenformán összekapcsolódnak, általános értelemben az intelligens folyamatok érvelési kódjaként is felfoghatjuk a logikát; a szimbolikus vagy matematikai logika ez esetben a logika különféle vetületeinek formalizálási kísérleteit kell, hogy jelentse (Ibid, p. 36). Fenomenológiai megkülönböztetéssel mondhatjuk, hogy az Univerzumnak, mint intelligens rendszernek szüksége van autonómiára, hogy időzítse reakcióit, és elvégezze a funkcionális döntésekhez nélkülözhetetlen mérlegeléseket. Matematikailag az intelligens autonómiának ezt a képességét a zárthurok operátor-topológia írja le (Ibid, p. 207), mely logika a kettősséget tükrözi; két eltérő, de összetartozó modell szerint történhet az esemény: skalár és operátor módban (Ibid, p. 210).  A klasszikus vagy formális logika (lényegében a „mi?” oksági logikája) kétértékű: valami vagy igaz (1), vagy hamis (0) (Ibid, p. 74). Ha a formális logikát vektortér-formalizmussal kötjük össze, mátrix-logikára teszünk szert (Ibid, p. 1), amely nem skalárokkal dolgozik, hanem operátorokat kapcsol mátrixba. Az „igaz-hamis” értékek mellett számításba jöhet ekkor a határozatlan kétértelmű érték is, és ezzel a mátrix-megfelelőség és a mátrix-tagadás is (Ibid, p. 75).
Túl azon azonban, hogy a logikák sokasága törvényszerűségekre épülő mátrix-vezérléshez vezet, a legérdekesebb talán az, hogy a Kettősség és a Hármasság jelenségei két gyökeresen eltérő, de komplementer módon összetartozó térfelet képezhetnek Univerzumunk teljességében.
